Los Angelesissa laillinen kannabisteollisuus on ottanut harppauksia eteenpäin. Isolla rahalla kehitettyjä kannabisbrändejä mainostetaan näkyvästi ympäri kaupunkia, ja tyylikkäästi somistetut ketjuliikkeet muistuttavat enemmän korukauppoja kuin Amsterdamin coffeeshoppeja.

Asiakkaalta kysytään ensiksi minkälaista vaikutusta haetaan, inspiraatiota luovaan työntekoon, nukkumisen apua illalla vai kenties pelkkää rentoutumista ilman psykoaktiivisia vaikutuksia? Koostumus on tieteellisesti määritelty hyvin tarkasti ja vaikutus spesifinen. Verotulot ovat valtavia. Laillistamisen myötä teinien kannabiksen käyttö esimerkiksi Koloradossa on vähentynyt. Kiellettyä hedelmää ei enää ole.

—

Helsingissä kansainvälisten huippuesiintyjien festivaali on musiikin ja taiteen juhlaa poliittista sanomaa unohtamatta. Sisäänpääsyportilla järjestyksenvalvoja tarkistaa taskut ja löytää sieltä tupakka-askin. Yksi kerrallaan hän ottaa esiin tupakat ja tutkii niitä taskulampulla hyvin huolellisesti. Ei kai niihin vain ole piilotettu kannabista? Poliisit ovat paikalla valmiina antamaan käyttörikossakkoja, jos taskusta löytyy kannabissavuke.

Käyttörikossakko voi kuulostaa pieneltä asialta, mutta se voi estää nuoren opiskelu- ja työpaikan saannin. Lisäks mielenterveyspalveluhin pääsyyn vaaditaan kuutta kuukautta ilman kannabiksen käyttöä. Samaan aikaan 45% suomalaisista nuorista aikuisista on käyttänyt laitonta huumetta, suurin osa heistä kannabista. Yhteiskuntamme pyrkii siis aktiivisesti syrjäyttämään lähes puolet tästä ikäryhmästä, jonka on tarkoitus maksaa heitä vanhempien eläkkeet. Se on järjetöntä.

Pohjois-Amerikan ja Euroopan välille on revennyt kannabiskuilu. Amerikkalaiset keskittyvät rahan tekoon laillisella kannabiksella ensin omassa maassa ja kohta ulkomailla. Euroopassa rahaa käytetään kannabiksen polttajien tarkastamiseen ja rankaisemiseen.

Aikaisemmin amerikkalaiset matkustivat Amsterdamiin polttamaan ei-oikeasti-laillista, mutta käytännössä sallittua kannabista. Hollannissa kannabiksen kasvattavat ja tukkumyyvät rikolliset, ja verotulot jäävät laittomasta aineesta saamatta. Nykyään amsterdamilaiset menevät Amerikkaan oppimaan, miten pitkälle laillinen, täysin kontrolloitu kannabisteollisuus on kehittynyt ja kuinka paljon se tuottaa verotuloja valtiolle. Eurooppalaiset ovatkin kunnostautuneet sijoittamisessa amerikkalaisiin pörssilistattuihin kannabisyhtiöihin, joiden kurssit ovat viime vuosina nousseet hurjasti.

—

Olen ehdolla eurovaaleissa numerolla 119 ja haluan kannabiksen täysin lailliseksi koko EU:ssa. Se tarkoittaa että kannabiksen kasvatus, tukku- ja vähittäismyynti on laillisesti kontrolloitua ja verotettua. Eli vastaava järjestely pörssiyhtiöineen ja laaduntarkastajineen kuin Amerikassa.

Amerikkalaiset internet-jätit tarjoavat eurooppalaistenkin eniten käyttämät verkkopalvelut ja keräävät niistä valtavat voitot. Ei anneta saman toistua miljardien kannabismarkkinoilla sen vuoksi, että EU laillistaa kannabiksen liian myöhään.